DA Den Europæiske Unions Tidende C 27/3

Resumé af Kommissionens afgørelse af 15. december 2009 om det nationale omstruktureringsprogram og den individuelle virksomhedsplan for den bulgarske stålproducent Kremikovtzi

2012/C 27/03

RETSGRUNDLAG

I overensstemmelse med artikel 9, stk. 4, i protokol 2 til Europaaftalen (1) benyttede Bulgarien muligheden for at omstrukturere sin stålindustri med offentlig støtte inden tiltrædelsen. I 2004 udarbejdede Bulgarien således en national omstruktureringsplan for stålindustrien og en individuel virksomhedsplan for den eneste virksomhed, der modtog støtte, nemlig Kremikovtzi AD. I henhold til Rådets afgørelse af 18. oktober 2004 opfyldte planerne kravene i artikel 9, stk. 4, i protokol 2 til Europaaftalen.

Den omstruktureringsperiode, der blev aftalt for Kremikovtzi, skulle være afsluttet den 31. december 2006. Efter anmodning fra Bulgarien og på betingelse af, at der blev gennemført en ny individuel virksomhedsplan for Kremikovtzi, eller at Bulgarien i modsat fald forpligtede sig til at tilbagesøge støtten, blev denne periode forlænget med yderligere to år indtil udgangen af 2008. For at sikre kontrol med gennemførelsen af den nye virksomhedsplan efter tiltrædelsen vedtog Associeringsrådet EU-Bulgarien den 29. december 2006 en afgørelse (»AC-afgørelsen«), som fastlagde de proceduremæssige rammer for kontrollen og de forholdsregler, der skulle træffes, hvis kontrollen viste, at planerne ikke blev gennemført som aftalt:

»1) Europa-Kommissionen fører på vegne af Det Europæiske Fællesskab regelmæssigt kontrol med, om omstruktureringsprogrammet og planerne i artikel 2 gennemføres. Finansministeriet gør det samme på vegne af Bulgarien. Europa-Kommissionen kan kræve, at Bulgarien tager passende skridt til at ændre omstruktureringsplanen for virksomheden Kremikovtzi AD, hvis der er sandsynlighed for, at betingelserne i artikel 9, stk. 4, i protokol nr. 2 til Europaaftalen ikke bliver opfyldt. 2) Europa-Kommissionen træffer beslutning om, hvorvidt omstruktureringsprogrammet og planerne er gennemført fuldt ud og er i overensstemmelse med betingelserne i artikel 9, stk. 4, i protokol nr. 2 til Europaaftalen. 3) Hvis det af kontrollen med gennemførelsen af omstruktureringsprogrammet og planerne fremgår, at de relevante betingelser i protokol nr. 2 til Europaaftalen og de vigtigste omstruktureringsforanstaltninger, herunder alle investeringer, der er gennemført, ikke er blevet opfyldt, eller at Bulgarien i løbet af omstruktureringsperioden har ydet yderligere statsstøtte til stålindustrien, især til Kremikovtzi AD, inddriver Bulgarien hos modtageren al støtte, der er ydet i strid med disse betingelser før eller efter landets tiltrædelse af Den Europæiske Union.«

BESKRIVELSE

Kremikovtzi er den største bulgarske stålproducent. I perioden 1998-2005 modtog virksomheden offentlig støtte på i alt 222 mio. EUR. Disse midler blev anset for at være forenelige som omstruktureringsstøtte, forudsat at visse betingelser var opfyldt, især fuld gennemførelse af den individuelle virksomhedsplan. Ifølge den individuelle virksomhedsplan, der blev aftalt med Kommissionen i 2006, forventedes det, at Kremikovtzi ville opnå langsigtet rentabilitet inden den 31. december 2008. Virksomhedsplanen indeholdt følgende nøgleelementer: investeringer på i alt 560 mio. EUR i modernisering og miljøbeskyttelse, nedbringelse af produktionsomkostningerne og forbedring af produkternes kvalitet. Kremikovtzi skulle have opnået langsigtet rentabilitet inden den 31. december 2008. Den 6. august 2008 indledte byretten i Sofia imidlertid konkursbehandling mod Kremikovtzi, fordi virksomheden ikke længere var i stand til at betale sin gæld.

VURDERING

I overensstemmelse med AC-afgørelsen foretog Kommissionen en vurdering af, om Kremikovtzi gennemførte virksomhedsplanen fuldt ud, og konkluderede, at det ikke var tilfældet. Af de moderniseringsinvesteringer, der var planlagt i den individuelle virksomhedsplan af 2006, var kun 43 % blevet gennemført. Dette havde en skadelig virkning på forbedringen af produkternes kvalitet og omkostningsreduktionen. De samlede investeringer, der blev gennemført af miljøhensyn, udgjorde kun 23 % af de midler, som virksomheden var forpligtet til at investere. Som følge heraf opnåede den ikke den nødvendige samordnede tilladelse til yderligere produktion. Virksomheden fik heller ikke tilstrækkelig driftskapital, hvilket påvirkede kreditvilkårene og købspriserne negativt. Kommissionen bemærker også, at disse hovedårsager til, at virksomheden ikke var i stand til at foretage en vellykket omstrukturering, skyldes virksomhedens interne forhold og ikke den økonomiske krise, som først begyndte at påvirke stålindustrien i efteråret 2008.

Kommissionen bemærker, at Bulgarien hidtil har opfyldt sin forpligtelse, idet de bulgarske myndigheder tog skridt til at tilbagesøge støtten til Kremikovtzi, efter at virksomheden blev erklæret insolvent i august 2008, uden at afvente, at Kommissionen vedtog en afgørelse forinden.

KOMMISSIONEN HAR VEDTAGET DENNE AFGØRELSE:

Artikel 1

Omstruktureringsprogrammet og planerne for Kremikovtzi AD er ikke gennemført fuldt ud og opfylder derfor ikke betingelserne i artikel 9, stk. 4, i protokol nr. 2 til Europaaftalen.

Artikel 2

Denne afgørelse er rettet til Bulgarien.

(1) EUT L 328 af 30.10.2004, s. 101.